Návrh na skrátené legislatívne konanie o návrhu zákona,
ktorým sa mení a dopĺňa zákon č. 111/1990 Zb. o štátnom podniku
v znení neskorších predpisov

Návrh zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov, schválila vláda Slovenskej republiky 15. mája 2002 na návrh ministerky pre správu a privatizáciu národného majetku Slovenskej republiky. Jeho cieľom je zvýšiť transparentnosť a efektívnosť hospodárenia štátnych podnikov a bojovať tak aj proti nebezpečnému spoločenskému fenoménu korupcie. Návrh zákona upravuje povinnosť manažmentu podniku oznámiť zakladateľovi svoje majetkové podiely v iných obchodných spoločnostiach ako aj majetkové podiely svojich blízkych príbuzných, osobnú zodpovednosť riaditeľa podniku a členov dozornej rady podniku za hospodárne riadenie podniku, povinnosť zverejňovať údaje o hospodárení podniku, s nakladaním majetku štátu, povinnosť zakladateľa obsadzovať funkcie riaditeľa podniku a členov dozornej rady výhradne výberovým konaním a posilnenie vnútornej kontroly zo strany zakladateľa. 

Návrh zákona vznikol na základe Auditu ústrednej štátnej správy, podľa ktorého vypracovala ministerka financií a podpredseda vlády pre ekonomiku návrh opatrení na zhodnocovanie majetku obchodných spoločností, ktorých jediným zakladateľom je štát a majetku štátu v správe štátnych podnikov a iných štátnych organizácií realizujúcich trhové aktivity. Návrh opatrení vláda schválila uznesením č. 1117 z 28. novembra 2001 a uložila ministerke pre správu a privatizáciu národného majetku v spolupráci s podpredsedom vlády pre ekonomiku vypracovať návrh zákona s cieľom zabezpečiť transparentnú správu a nakladanie s majetkom štátneho podniku na porovnateľnej úrovni s právnou úpravou akciovej spoločnosti v Obchodnom zákonníku s primeraným využitím pravidiel navrhnutých v návrhu opatrení. Zároveň vláda uložila ministrovi hospodárstva v spolupráci s podpredsedom vlády pre ekonomiku predložiť na rokovanie vlády návrh vzorových stanov akciovej spoločnosti, ktorej jediným zakladateľom je štát.

Vzorové stanovy akciovej spoločnosti, ktorej jediným zakladateľom je štát, schválila vláda uznesením č. 396/2002 zo 17. 4. 2002 a uložila ich zapracovanie do stanov akciových spoločností, ktorých jediným zakladateľom je štát, do 30. 6. 2002. Najmä v súčinnosti s novelou Obchodného zákonníka, ktorá nadobudla účinnosť 1. 1. 2002, zabezpečuje tento krok oveľa výraznejšiu mieru ochrany záujmu vlastníka (štátu) v akciovej spoločnosti, ktorej jediným zakladateľom je štát, ako v štátnom podniku. Z týchto dôvodov vláda uložila predložiť návrh novely zákona o štátnom podniku, ktorý mal zabezpečiť rovnakú ochranu záujmov vlastníka aj v štátnom podniku, na rokovanie vlády do 31. 3. 2002, aby mohol byť do NR SR predložený v termín umožňujúcom jeho prerokovanie ešte v tomto volebnom období.

Uložený termín však nebol dodržaný a tak napriek schváleniu vládou Slovenskej republiky v máji 2002 hrozí bez skráteného legislatívneho konania neprijatie návrhu zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov. Vláda preto schvaľuje podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov keďže bez urýchleného prijatia tohto zákona by mohlo dôjsť k spôsobeniu značných hospodárskych škôd štátu.